Sommige kinders is meer geneig tot vloerstuipe as ander. ’n Kind met ’n sterk wil en bedrywige en intelligente kinders wat graag verken sal waarskynlik meer en makliker vloerstuipe kry as jy hulle in hul spore wil stuit. So ook sensitiewe kleingoed wat vinnig gefrustreerd voel.
Madelein Koen, ’n spelterapeut van Rustenburg in Noordwes, sê ’n kind se temperament bepaal sy reaksie op situasies. “Hoe meer in voeling jy met jou kind se temperament en persoonlikheid is, hoe meer begrip sal jy vir sy hantering van die situasie hê,” sê Madelein. Jou rol is om jou kind te lei om te leer om sy frustrasies beter te verstaan en dit op ’n meer aanvaarbare manier uit te druk.
Peuters en kleuters vind dit aanvanklik moeilik om hul behoeftes oor te dra omdat hul woordeskat nog baie beperk is. Stel jou voor jy wil vandag jou blou skoene aantrek, maar jy ken nie die woord blou nie en jou ma gee jou die pienkes? Kinders wat oor ’n emosionele woordeskat beskik kry dit ook beter reg om hul emosies te beheer omdat hulle die gevoel kan herken en benoem: “Mamma ek is kwáád vir boetie!”
Jy kan nie alle frustrasie uit jou peuter se lewe verwyder nie. Dis ook nodig dat hy soms gefrustreerd voel, want daarsonder kan hy nie nuwe vaardighede baasraak soos om self aan te trek nie. Jy kan wel help om sy frustrasievlak te beperk.
As jou kind weet jy gee nooit toe oor lekkergoed voor aandete nie, is die kans vir ’n woedebui daaroor heelwat skraler as wanneer hy weet daar is ’n moontlikheid dat hy jou kan manipuleer.
Volgens Madelein moet jy altyd dieselfde reëls handhaaf, want kinders leer negatiewe gedragspatrone vinnig aan. “Dit wat jy as ouer toelaat – al is dit net ’n toegewing hier en daar, sal in jou kind se gedrag na vore kom.”
As jy sien hy voel oorweldig deur ’n situasie of is oormoeg, verwyder hom daaruit of bied jou hulp subtiel aan (soos as hy kwaai met ’n taak sukkel) sonder om oor te neem.
Trek eerder sy aandag met iets anders af. As jy nee sê, verduidelik in kort en eenvoudige taal hoekom: “Nee, moenie die kat se stert trek nie – sy gaan jou krap.” Madelein sê ook dat jy sy negatiewe gevoelens moet probeer vervang met positiewe terugvoer: “Vryf haar liewer, jy doen dit altyd so goed!”
“So maak jy dit vir jou kind onnodig om aandag op verkeerde maniere te soek,” sê Madelein. Dis omdat jy sy emosionele emmer positief gevul hou.
Dis gewoonlik onmoontlik om ’n woede-aanval stop te sit as jou kind eers vlamvat, en jy hoef ook nie. Jy moet wel in beheer van die situasie bly. Toegegee, dis moeilik om kalm te bly as jou kind op die vloer lê en skop, maar dis presies wat jy moet doen. As jy skree of kwaad word, is dit net olie op die vuur en sal dit nie die woede laat bedaar nie. Dit sal jou kind net nog meer buite beheer laat voel. Madelein sê dit is wys om jou die “kan dit wees”-vrae af te vra: “Kan dit wees dat my kind my onverdeelde aandag soek?” “Kan dit wees dat my kind in beheer wil voel?” “Kan dit wees dat my kind oorgestimuleer is?” Vloerstuipe is vir jou kind ’n vorm van ontlading. Die meeste kinders sal enige vorm van vertroosting verwerp en kan jou selfs wegskop of harder gil as jy dit nader waag. Ander sal wel toelaat dat jy hulle vashou en tot bedaring bring. Kyk wat vir jou kind werk. Jy kan by jou kind bly tot hy uitgewoed is, of as dit jou te veel ontstel of jy sien jou teenwoordigheid vererger die situasie net, kan jy hom uit die situasie verwyder. Tel hom op (al skop en skree hy) en neem hom na sy eie veilige plek soos sy kamer, waar hy in privaatheid kan ontlaai sonder ’n gehoor wat die gedrag aanvuur. In ’n winkelsentrum kan dit soms beteken dat jy jou waentjie net so laat staan en jou kind na die naaste badkamer of jul motor neem tot hy weer kalm is. Madelein herinner ouers egter daaraan om nooit jou kind in die openbaar te verneder nie. “Dit doen afbreuk aan sy selfbeeld en sal die woedebui buitendien vererger.”
As jy weet waarom jou kind vloerstuipe het, sê kalm: “Ek kan sien jy is kwaad omdat jy nie lekkers kan kry nie, maar dis amper aandete. Ek gaan jou nou los tot jy klaar geskree het. Sê my as jy klaar is.”